Richter, Ján, minister práce, sociálnych vecí a rodiny SR (2015-06-24):
Ďakujem pekne za slovo. Návrh zákona o komisárovi pre deti a o komisárovi pre osoby so zdravotným postihnutím a o zmene a doplnení niektorých zákonov bol viac ako pred mesiacom prerokovaný v prvom čítaní. Máme po jeho prerokovaní aj vo výboroch a dovolím si povedať, že priebeh doterajšieho prerokovania návrhu zákona v Národnej rade Slovenskej republiky potvrdzuje, že sme sa vydali dobrým smerom. Iste, prebieha diskusia tak v prvom čítaní, ako aj vo výboroch. Osobitne v prvom čítaní odzneli dve zásadnejšie výhrady, či skôr možno pochybnosti. Hneď v úvode sa k nim chcem venovať. Pochybnosti odzneli k efektivite riešenia presadzovania ochrany práv detí a osôb so zdravotným postihnutím prostredníctvom dvoch samostatných inštitútov. Ak to zhrniem, v zásade odznela úvaha, prečo neriešiť špecializovanú verejnú ochranu práv detí a práv osôb so zdravotným postihnutím v rámci inštitútu verejného ochrancu práv alebo Slovenského národného strediska pre ľudské práva. Odpoviem otázkou, ktorú si kládla spoločná pracovná skupina výboru pre deti a výboru pre práva osôb so zdravotným postihnutím. Ak máme možnosť, ja by som skôr povedal aj povinnosť, riešiť túto problematiku, prečo ju nevyužiť jednoznačne a neriešiť ten problém komplexne? Prečo sa uspokojiť s nejakým náhradným riešením? Nemali by sme tiež zabúdať ani na to, že aj jedna, aj druhá cesta stojí peniaze, ak tu bolo argumentované finančnou otázkou, a jedna aj druhá cesta vyžaduje svoju zákonnú úpravu a nových ľudí, ktorí by sa touto problematikou jednoducho zaoberali. Naším cieľom je zlepšiť verejnú ochranu osobitne zaručených práv detí a osobitne zaručených práv osôb so zdravotným postihnutím na Slovensku nezávislým špecializovaným inštitútom. V súlade s týmto cieľom návrh právnej úpravy utvára podmienky na nezávislé, cielené pôsobenie komisárov, napríklad oddeleným výkonom oprávnení od iných orgánov a kompetenciami v oblasti ľudských práv, voľbou komisára Národnou radou Slovenskej republiky, nezlučiteľnosťou funkcií, spôsobom financovania a tiež podmienkou akceptácie komisára zo strany reprezentatívnych organizácií. Pripomínam, že ide o vskutku výnimočný prvok vo forme vyjadrenia akceptácie minimálne piatimi reprezentatívnymi organizáciami k osobe kandidáta na komisára ešte pred samotnou voľbou tu v Národnej rade. Prečo by sme od toho mali ustúpiť a zahodiť takú šancu vytvoriť inštitúty, ktoré bez ohľadu ďalšieho vysvetľovania môžu splniť aj náročné parížske kritériá nezávislosti, špecializácie, profesionality či otvorenosti? Druhá časť pochybností sa týka kompetencií komisára. Pripomeniem, že navrhované kompetencie a oprávnenie komisára alebo komisárov utvárajú podmienky na ich špecializáciu, ako aj cielenú odbornú verejnú ochranu práv detí a osôb so zdravotným postihnutím. Špecializácia spočíva najmä v tom, že komisár pre deti sa bude zaoberať výlučne právami detí, no a komisár pre osoby so zdravotným postihnutím výlučne právami tejto skupiny. V tom je rozdiel oproti ostatným orgánom ochrany práv. Navrhované riešenie preto ponecháva rozsah pôsobnosti verejného ochrancu práv aj Slovenského národného strediska pre ľudské práva nedotknutý a paralelne upravuje kompetencie komisárov v tých presných špecifických oblastiach. Navrhujú sa zároveň vskutku silné oprávnenia komisárov sledovať, monitorovať a preverovať, ako si my všetci plníme záväzky smerom k deťom, k zdravotne postihnutým, vydávať vyjadrenia o konkrétnych prípadoch, zaujímať verejné stanoviská, dokonca v prípade, že vnútroštátne orgány budú vážnym spôsobom porušovať práva detí a práva osôb so zdravotným postihnutím, aj podávať oznámenia príslušnému výboru Organizácie Spojených národov na ďalšie preverovanie. Očakávame tiež, že komisár pre deti aj komisár pre osoby so zdravotným postihnutím sa stanú niečo ako hlasom detí, resp. osôb so zdravotným postihnutím v spoločnosti. Verím, že pochybnosti ku kompetenciám komisárov sa nám podarilo rozptýliť aj v priebehu rokovania jednotlivých parlamentných výborov. Ďakujem paniam poslankyniam a pánom poslancom za konštruktívnu diskusiu, ako aj pripomienky a návrhy vo výboroch, ktoré pomohli upraviť návrh zákona do predloženej podoby. Vážený pán predseda, vážené panie poslankyne, páni poslanci, otázka ochrany, podpory a presadzovania práv detí a práv osôb so zdravotným postihnutím je kľúčová pre Slovenskú republiku a najmä pre samotné deti a zdravotne postihnutých, a preto verím, že aj dnešné rokovanie prebehne v rovnako konštruktívnom duchu, ako prebiehalo rokovanie v prvom čítaní a na parlamentných výboroch Národnej rady. Ďakujem, skončil som.